《夜过吴江宿于圣寿中复中行方丈》
元代·成廷圭

深夜扣禅扃，天寒月在庭。鸟惊栖后树，僧掩读残经。

蔓草风吹白，枇杷雪洗青。对床听法语，心孔愈惺惺。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。